Predkladacia správa

Ministerstvo výstavby a regionálneho rozvoja SR v spolupráci s ostatnými ústrednými orgánmi štátnej správy a ďalšími partnermi  uskutočňuje od konca roku 1999 rozhodujúce kroky dôležité pre pokrok v regionálnej politike Slovenskej republiky s cieľom odstraňovania regionálnych rozdielov a zachovania trvalo udržateľného rozvoja.

Negociačná kapitola č. 21 – Regionálna politika a koordinácia štrukturálnych nástrojov bola otvorená na 5. stretnutí Konferencie o pristúpení SR k EÚ dňa 30. marca 2001. Odvtedy bolo Európskej únii predložených spolu 5 dodatkových informácií (júl 2001, október 2001, apríl 2002, jún 2002 a júl 2002) k okruhom otázok týkajúcich sa legislatívy, Národného plánu regionálneho rozvoja SR, ako aj programovania, monitoringu, kofinancovania programov, inštitucionálneho rámca, finančného kontrolného zabezpečenia ohľadom štrukturálnych fondov a Kohézneho fondu a štatistických údajov. Uskutočnil sa rad rokovaní a prijali sa rozhodnutia na úrovni vlády SR, dávajúce predpoklad pre úspešný regionálny rozvoj Slovenska. 5. dodatková informácia bola nevyhnutným predpokladom pre úspešné uzatvorenie kapitoly na 13. stretnutí Konferencie o pristúpení SR k EÚ dňa 29. júla 2002. 

Predkladaný materiál nadväzuje okrem predchádzajúcich dodatkových informácií aj na uznesenie vlády SR č. 606/2002 z 5. júna 2002 k návrhu obsahového a organizačného zabezpečenia vypracovania Národného rozvojového plánu, uznesenie vlády SR č. 617/2002 z 5. júna 2002 k návrhu na zmenu systému platobných orgánov pre štrukturálne fondy Európskej únie, uznesenie vlády SR č. 678/2002 z 19. júna 2002 k správe o zabezpečení uzavretia kapitoly č. 21 – Regionálna politika a koordinácia štrukturálnych nástrojov ako aj na osobné rokovania predstaviteľov SR a EÚ. 

Predkladaná 5. dodatková informácia k negociačnej pozícii SR v kapitole č. 21 obsahuje podrobný prehľad o pripravenosti Slovenskej republiky na čerpanie pomoci EÚ zo štrukturálnych fondov a Kohézneho fondu z hľadiska legislatívneho a inštitucionálneho ako aj z hľadiska programovania, plánovania, monitorovania a z hľadiska finančných a kontrolných mechanizmov. Pre dosiahnutie optimálnej pripravenosti SR na čerpanie pomoci z fondov EÚ bude v najbližšom období nevyhnutné uskutočniť všetky potrebné kroky, ku ktorým sa Slovenská republika v rámci negociačného procesu v kapitole č. 21 zaviazala. 

Predkladaný materiál nemá finančný, ekonomický, environmentálny vplyv ani vplyv na zamestnanosť.

Materiál nebol prerokovaný v poradných orgánoch vlády SR a neprešiel medzirezortným pripomienkovým konaním.